《上巳王邑侯招集水帘亭》
明代·姚喜臣

岳灵抽东臂，龙虬迸其鏬。聱牙函寒湫，一啸悬珠泻。

何代割云棱，翼然探奇藉。古甍盖碧流，细练舒虹架。

四坐水晶盘，河道折飞斝。接应万峰青，顾盼烟云下。

江左昔风流，褉修鸣琴暇。眷言陟山阿，蒿目怅耕稼。

玉乳沸松涛，珠咳絪兰麝。摩厓恣幽寻，寒绡垂日夜。

老佛冷空山，趺坐观不舍。如何新素娥，长把银钩卸。

流览对澄江，玄晖真脍炙。

作者简介：姚喜臣，字钦飏。潮阳人。明思宗崇祯十一年（一六三八）贡生。鼎革后，绝意仕进。曾与修清康熙二十六年《潮阳县志》。与程可则辈往来唱和。有《溪云庐诗集》。清乾隆《潮州府志》卷二九有传。